Pa en dogter vas oor seksuele dade met honde, mekaarArgieffoto ŉ Pa en sy dogter het Dinsdag in die Brakpan-landdroshof in Gauteng verskyn nadat hulle in hegtenis geneem is omdat hulle glo seksuele dade met ŉ hond en mekaar gepleeg het. Kapt. Joep Joubert, woordvoerder van die Brakpan-polisiestasie, het Woensdag aan Maroela Media gesê die 42-jarige man en sy 21-jarige dogter van Brenthurst in Brakpan, is vroeër die maand in hegtenis geneem op aanklagte van bestialiteit en bloedskande. Die polisie, in samewerking met die Brakpan-dierebeskermingsvereniging (DBV), het op inligting reageer waarna die twee op 7 November in hegtenis geneem is. Hulle het na bewering seksuele dade met mekaar en ŉ hond gepleeg en onder andere ook foto’s en video’s van die dade afgeneem. Die polisie het beslag gelê op die beeldmateriaal. “Die verdagtes het die naweek ná hul inhegtenisneming agter tralies spandeer, en is die Maandag op borgtog vrygelaat,” het Joubert gesê. “Hulle moet weer op 14 Januarie in die hof wees.” Alhoewel die twee reeds in die hof verskyn het, mag hul name nie bekend gemaak word alvorens hulle gepleit het nie omdat die vermeende misdrywe seksueel van aard is. Die DBV het die hond van die perseel verwyder.